Pielikums protokolam Nr. 16/2025

**LĒMUMS**

Jelgavā

2025.gada 30.maijā Nr. 1

**Par būvniecības ieceres “Telekomunikāciju sakaru stabs JEL74, Jelgavas iela 35A, Ozolnieku pagasts, Jelgavas novads” publiskās apspriešanas uzsākšanu**

2025.gada 4.februārī Jelgavas novada pašvaldības Centrālās administrācijas Jelgavas novada Būvvalde (turpmāk – Būvvalde) Būvniecības informācijas sistēmā saņēma SIA "TeleTower", reģistrācijas Nr. 40103257495 iesniegto būvprojektu minimālā sastāvā Nr. BIS-BV-7.2-2025-9256 (Būvniecības lietas Nr. BIS-BL-848529-11974, objekts: Telekomunikāciju sakaru stabs JEL74, Jelgavas iela 35A, Ozolnieku pagasts, Jelgavas novads) (turpmāk – Būvprojekts minimālā sastāvā).

2025.gada 23.aprīlī Jelgavas novada pašvaldība (turpmāk – Pašvaldība) saņēma SIA "TeleTower" iesniegumu (reģistrācijas Nr. JNP/3-16/25/1420) par SIA “TeleTower” Telekomunikāciju sakaru staba būvniecību ar lūgumu saskaņot telekomunikāciju sakaru staba būvprojekta ģenerālplānu būvniecības iecerei, kuru iecerēts realizēt Jelgavas ielā 35A, Ozolniekos, Ozolnieku pagasts, Jelgavas novads.

Pašvaldība ir saņēmusi vairākas Ozolnieku pagasta iedzīvotāju pretenzijas par plānotā sakaru torņa būvniecību, kas attiecas uz dzīves kvalitātes pasliktināšanās riskiem, vizuālās ainavas degradāciju un būves atrašanās vietas neatbilstību dzīvojamās apbūves raksturam, būvniecības ieceres atrašanos tuvumā dzīvojamām ēkām un izglītības iestādei, kas var radīt potenciālu apdraudējumu iedzīvotāju drošībai un labklājībai.

Pašvaldību likuma 54.panta otrā daļa nosaka, ka publiskā apspriešana rīkojama pēc pašvaldības administratīvās teritorijas iedzīvotāju, iedzīvotāju padomes, domes vai domes priekšsēdētāja iniciatīvas un pamatojoties uz domes lēmumu. Papildus Jelgavas novada pašvaldības 2023.gada 5.jūnija saistošo noteikumu Nr.10 “Jelgavas novada pašvaldības nolikums” 63.punktā noteikts, ka, lai nodrošinātu iedzīvotāju līdzdalību īpaši svarīgu vietējās nozīmes jautājumu izlemšanā, kā arī normatīvajos aktos noteiktajos gadījumos, ar domes lēmumu visā pašvaldības administratīvajā teritorijā vai tās daļā var tikt organizēta publiskā apspriešana par pašvaldības autonomajā kompetencē esošiem jautājumiem.

Saskaņā ar Ozolnieku novada domes 2020.gada 12.marta saistošo noteikumu Nr.5/2020 “Ozolnieku novada teritorijas plānojuma grafiskā daļa un teritorijas izmantošanas un apbūves noteikumi” 72.punktu ciemu teritorijās elektronisko sakaru komunikāciju būves nedrīkst būt augstākas par 30 metriem un tās drīkst izvietot tikai saskaņā ar teritorijas plānojumu noteiktajās rūpnieciskās un tehniskās apbūves teritorijās, saskaņojot ieceres risinājumu ar pašvaldību.

Lai pēc iespējas nodrošinātu Satversmes 115.pantā noteiktās tiesības personām dzīvot labvēlīgā vidē, publiskās apspriešanas gaitā tiktu noskaidrots sabiedrības viedoklis par attiecīgās būvniecības ieceres realizēšanu un iespējamajiem riskiem, kas, šo personu ieskatā, varētu rasties, ja būvniecības iecere tiktu realizēta. Publiskās apspriešanas rezultāti vienlaikus ļaus Pašvaldībai detalizētāk izvērtēt, vai konkrētajā situācijā ir pamats saskaņot būvniecības ieceres risinājumus.

Zemesgabals Jelgavas ielā 35A ir salīdzinoši neliels — tā platums centrālajā daļā ir tikai 14 metri. Tādēļ pastāv būtiska nepieciešamība izvērtēt torņa izvietojuma atbilstību Aizsargjoslu likuma prasībām, kā arī apzināt iespējamos draudus apkārtējiem objektiem un personām. Saskaņā ar Aizsargjoslu likuma 21. pantu, ap elektronisko sakaru torņiem jāveido aizsargjosla: 1 metru no torņa nožogojuma (ja tāds ir) vai 5 metrus no vistālāk izvirzīto daļu projekcijas, ja torņa teritorija nav nožogota. Ņemot vērā zemesgabala šaurumu un esošās būves, pastāv risks, ka šīs minimālās aizsargjoslas prasības netiks ievērotas vai tiks pārkāptas, īpaši attiecībā uz blakus esošajiem objektiem, infrastruktūru vai citu īpašumu.

Ievērojot iepriekš izklāstīto un pamatojoties uz Satversmes 115.pantu, Pašvaldību likuma 54., 55.pantu, Jelgavas novada pašvaldības 2023.gada 5.jūnija saistošo noteikumu Nr.10 “Jelgavas novada pašvaldības nolikums” 63.-70.punktu, Ozolnieku novada domes 2020.gada 12.marta saistošo noteikumu NR.5/2020 “Ozolnieku novada teritorijas plānojuma grafiskā daļa un teritorijas izmantošanas un apbūves noteikumi” 72.punktu, Jelgavas novada dome **nolemj**:

Jelgavas novada dome, atklāti balsojot,

**PAR** **– 15** balsis (Andris Ozoliņš, Artūrs Semjonovs, Dainis Liepiņš, Dina Tauriņa, Emīls Dobrājs, Ilze Vītola, Irina Dolgova, Juris Lavenieks, Juris Razživins, Lolita Duge, Madars Lasmanis, Oskars Cīrulis, Pēteris Veļeckis, Uldis Ainārs, Vidmants Rinkuns);

**PRET – nav**;

**ATTURAS – nav**,

**nolemj:**

1. Uzsākt būvniecības ieceres “Telekomunikāciju sakaru stabs JEL74, Jelgavas iela 35A, Ozolnieku pagasts, Jelgavas novads” publisko apspriešanu, nosakot publiskās apspriešanas laiku no 2025.gada 6.jūnija līdz 2025.gada 7.jūlijam.
2. Uzdot Jelgavas novada pašvaldības Centrālās administrācijas Sabiedrisko attiecību nodaļai ievietot paziņojumu par lēmuma pieņemšanu pašvaldības tīmekļa vietnē [www.jelgavasnovads.lv](http://www.jelgavasnovads.lv) un pašvaldības informatīvajā izdevumā “Jelgavas novada ziņas”.
3. Sagatavoto paziņojumu par publisko apspriešanu, norādot apspriežamo jautājumu, tā pamatojumu un apspriešanas termiņu, ne vēlāk kā trīs darbdienas pirms publiskās apspriešanas sākuma nosūtīt publicēšanai oficiālajā izdevumā "Latvijas Vēstnesis".
4. Publiskās apspriešanas rezultātu mēneša laikā iesniegt apstiprināšanai Jelgavas novada domē pēc to apkopošanas.
5. Atbildīgo par lēmuma izpildi noteikt Jelgavas novada pašvaldības izpilddirektora vietnieka attīstības jautājumos pienākumu izpildītāju Ilzi Matusu.
6. Kontroli par šī lēmuma izpildi uzdot Jelgavas novada pašvaldības izpilddirektora pienākumu izpildītājam Kasparam Sniedzītim.
7. Veikt iespējamo drošības risku izvērtējumu, ņemot vērā zemesgabala Jelgavas ielā 35A izmērus, kā arī Aizsargjoslas iespējamo pārklāšanos ar blakus esošajiem zemesgabaliem un ēkām. Papildus izvērtēt, vai tehniskās apbūves teritorijā, kas izveidota konkrētas būves izvietošanai, ir pieļaujams izvietot papildu objektus, kuri paredzēti atšķirīgiem funkcionāliem mērķiem, ievērojot teritoriālā plānojuma un būvnormatīvu prasības.

Domes priekšsēdētāja pienākumu izpildītāja Dina Tauriņa